FI Euroopan unionin virallinen lehti C 284/3

Kanne 12.7.2013 — Liettuan tasavalta v. Euroopan komissio

(Asia T-365/13)

2013/C 284/03

Oikeudenkäyntikieli: liettua

Asianosaiset

Kantaja: Liettuan tasavalta (asiamiehet: D. Kriaučiūnas ja R. Krasuckaitė)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

1) toteamaan 2.5.2013 tehdyn Euroopan komission päätöksen nro C(2013) 2436 final pätemättömäksi siltä osin kuin se koskee Liettuan tasavaltaa ja kuin siinä evätään Liettuan tasavallan tiettyjen menojen rahoitus Euroopan maaseudun kehittämisen maatalousrahastosta

2) velvoittamaan Euroopan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa viiteen kanneperusteeseen.

Kantaja väittää ensimmäisessä kanneperusteessa, että komissio rikkoi riidanalaisessa päätöksessä asetuksen (EY) N:o 1975/2006 (1) 10 ja 15 artiklaa ja asetuksen (EY) N:o 1974/2006 (2) 48 artiklaa, koska se ei noudattanut näissä säännöksissä jäsenvaltioille annettua harkintavaltaa valita itse tarkastusten suorittamisen kriteerit ja menetelmät sekä jätti ottamatta huomioon Liettuan viranomaisten väitteet valitun tarkastusmenetelmän toimivuudesta ja tehokkuudesta, kun se vaati luonnonhaittoihin liittyvien tukitoimenpiteiden tarpeetonta tarkastusta (tilatarkastukset), jos kriteeri (eläintiheys) täyttyy asianmukaisessa laajuudessa.

Kantaja väittää toisessa kanneperusteessa, että komissio rikkoi asetuksen (EY) N:o 1290/2005 (3) 31 artiklan 2 kohtaa ja loukkasi suhteellisuusperiaatetta, kun se teki ilmeisen epätarkoituksenmukaisen eläintiheyden kriteeriin perustuvan tarkastuksen nojalla perusteettomasti viiden prosentin rahoitusoikaisun eikä osoittanut rahastoon kohdistuvaa merkittävää riskiä. Komission olisi pitänyt asetuksen (EY) N:o 1290/2005 31 artiklan 2 kohdan vaatimusten mukaisesti tehdä rahoitusoikaisut rikkomisten ja Euroopan unionin budjetille aiheutuvan riskin puitteissa. Riidanalaisessa päätöksessä tehdyt oikaisut ylittävät sen, mikä on asianmukaista ja tarpeellista Euroopan unionin budjetin suojaamiseksi.

Kantaja väittää kolmannessa kanneperusteessa, että komissio teki asetuksen (EY) N:o 1975/2006 14 artiklan 2 kohdan ja asetuksen (EY) N:o 1974/2006 48 artiklan 1 kohdan virheellisen tulkinnan johdosta ja asetuksen (EY) N:o 796/2004 (4) 29 artiklaa rikkoen perusteettomasti 2 prosentin rahoitusoikaisun sillä perusteella, että tilatarkastuksessa, jossa on tarkoitus valvoa kaikkia velvoitteita, ei tarkastettu kaikkia maalohkoja kokonaisuudessaan.

Kantaja väittää neljännessä kanneperusteessaan, että komissio rikkoi riidanalaisessa päätöksessä asetuksen (EY) N:o 1975/2006 10 artiklan 2 kohtaa, kun se ei noudattanut tässä säännöksessä jäsenvaltioille annettua harkintavaltaa valita itse tarkastusten suorittamisen kriteerit ja menetelmät sekä jätti ottamatta huomioon Liettuan viranomaisten väitteet valitun tarkastusmenetelmän toimivuudesta ja tehokkuudesta (visuaalinen menetelmä), kun se ehdotti epätarkoituksenmukaista lannoitteiden käytön tarkastusta (hallinnollinen tarkastus).

Kantaja väittää viidennessä kanneperusteessaan, että komissio rikkoi asetuksen (EY) N:o 1290/2005 31 artiklan 2 kohtaa ja loukkasi suhteellisuusperiaatetta, kun se teki perusteettomasti 5 prosentin rahoitusoikaisun lannoitteiden käytön kriteeriin perustuvan ilmeisen epätarkoituksenmukaisen tarkastuksen nojalla eikä osoittanut rahastoon kohdistuvaa merkittävää riskiä. Komission olisi pitänyt asetuksen (EY) N:o 1290/2005 31 artiklan 2 kohdassa säädettyjen vaatimusten nojalla tehdä rahoitusoikaisuja rikkomisten ja Euroopan unionin budjetille aiheutuvan riskin puitteissa. Riidanalaisessa päätöksessä tehdyt oikaisut ylittävät sen, mikä on asianmukaista ja tarpeellista Euroopan unionin budjetin suojaamiseksi.

(1) Neuvoston asetuksen (EY) N:o 1698/2005 soveltamista koskevista yksityiskohtaisista säännöistä maaseudun kehittämisen tukitoimenpiteitä koskevien tarkastusmenettelyjen ja täydentävien ehtojen täytäntöönpanon osalta 7.12.2006 annettu komission asetus (EY) N:o 1975/2006 (EUVL L 368, s. 74).

(2) Euroopan maaseudun kehittämisen maatalousrahaston (maaseuturahaston) tuesta maaseudun kehittämiseen annetun neuvoston asetuksen (EY) N:o 1698/2005 soveltamista koskevista yksityiskohtaisista säännöistä 15.12.2006 annettu komission asetus (EY) N:o 1974/2006 (EUVL L 368, s. 15).

(3) Yhteisen maatalouspolitiikan rahoituksesta 21.6.2005 annettu neuvoston asetus (EY) N:o 1290/2005 (EUVL L 209, s. 1).

(4) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevista yksityiskohtaisista säännöistä 21.4.2004 annettu komission asetus (EY) N:o 796/2004 (EUVL L 141, s. 18).